Die genade van ekskuus - Voelgoed
Tuis Voelgoed Artikels Die genade van ekskuus
Die genade van ekskuus
Ware verandering is moontlik, maar dan moet jy ekskuus kan sê. Dis eers wanneer jy aanvaar dat jy ook foute het dat jy jouself kan sien soos jy regtig is. Vermy hierdie strikke en word regtig vry.
In 'n wêreld van gebrokenheid is een van die moeilikste dinge wat jy moet doen, om te erken dat jy verkeerd is. In 'n opname onder FINESSE-lesers is trots en ego as die grootste redes aangedui waarom mense nie ekskuus kan sê nie. Tog is dit nie die einde van die wêreld nie. Deur die volgende strikke te vermy, kan jy ook die genade van ekskuus ervaar.
Jy glo jy alleen is altyd reg
Omdat ons almal geestelik blind is, kan ons onsself nie sien soos ons regtig is nie. En omdat ons ons eggenoot se foute beter raaksien as ons eie, begin ons dink dat die ander persoon altyd verkeerd is. Dit is dan dat dit vir ons moeilik raak om te glo dat ons ook deel van die probleem is.
As jy heeltyd glo jy is reg en dat jou man hulp nodig het, raak jy mettertyd gefrustreerd omdat hy nie kan insien dat hy moet verander nie. So raak jy al hoe meer ontevrede en ongeduldig.
Maar daar is hoop! Genade kan ons oë oopmaak en ons harte versag. Genade wys ons ons swakhede en help ons om hulp te gaan soek.
Jy weier om na jouself te kyk
Dit gebeur dikwels dat mense nie hulleself kan sien vir wie hulle werklik is nie. Iemand weier nie net om na haarself te kyk nie, maar as sy na haarself kyk, kan sy nie sien wat verkeerd is of hoe ander mense haar sien nie.
Dan gebeur die volgende: Omdat syself volgens haar reg en haar man verkeerd is, maak sy die afleiding dat al die probleme in hulle huwelik sy skuld is. En omdat hy 'n mens met foute is en sy hom met 'n arendsoog dophou, kry sy net meer "bewyse" dat hy die een is wat verkeerd is. Sy raak ongeduldig met hom en wens dat hy meer soos sy kan wees. 'n Verkeerde siening van die self is een van die grootste redes waarom 'n huwelik nie kan verander nie.
Jy steur jou nie aan kritiek nie
In 'n gesonde verhouding het albei die vrymoedigheid om oop te maak vir die hulp en perspektief van hulle eggenoot. Dis net as hierdie vrees oorwin is dat 'n verhouding kan groei.
Om in liefde eerlik te wees is ook vir baie mense 'n probleem. Nie net verdedig ons onsself teenoor ander se menings nie, maar ons vermy ook ongemaklike situasies deur stil te bly oor dinge waaroor daar gepraat moet word. Die vrees vir spanning en verwerping veroorsaak dat ons nie gesels oor iets wat nuwe insig in mekaar en die verhouding kan bring nie.
Dit is alleen wanneer ons op God vertrou, op sy konstante hulp en vergifnis, dat ons kan glo dat sy genade alles reeds oorwin het. Dis ook net as ons glo dat Hy ons die krag sal gee om te verander dat ons nie bang sal wees om 'n oop en eerlike huwelik te hê nie.
'n Vrees vir spyt en die verlede
Die vrees vir spyt verhinder ons dikwels om dinge in onsself te sien wat ons moet sien. Belydenis beteken nie net dat ons na onsself moet kyk soos ons op hierdie oomblik is nie, maar ook dat ons na die verlede moet kyk.
As jy iemand met 'n vinnige humeur is, gaan jy nou begin raaksien watter effek jou aggressie oor die afgelope jare op die mense om jou gehad het.
Jy is egter nie onherroeplik vasgevang nie. Jy is nie vir altyd gebind aan jou foute van die verlede nie. Jy hoef nie vir altyd daarvoor te betaal nie. Wat gebreek is, kan weer reggemaak word. God sal ons die gevolge van ons foute laat sien en ons gee wat ons nodig het om dit vierkantig in die oë te kyk. Hy gee ons ook die wysheid en krag om nuwe saad in ons huwelik te saai.
Om te erken jy is verkeerd is nie so verskriklik moeilik nie. Maak jou vry van vooroordele en beleef die genade van bekentenis.
Verwerk en vertaal na aanleiding van 'n artikel van Paul David Tripp.
Wat is die ergste: 'n fisieke affair of 'n emosionele affair waar seksuele intimiteit nie betrokke is nie, maar jou man sy diepste geheime met 'n ander vrou deel? Kom vertel ons op www.gelukkiggetroud.co.za se forum wat jy daarvan dink.